CELEX: 32022D0393
Language: ro
Date: 2022-03-03 00:00:00
Title: Decizia (UE) 2022/393 a Consiliului din 3 martie 2022 privind poziția care urmează să fie adoptată, în numele Uniunii Europene, în cadrul celei de a 65-a sesiuni a Comisiei privind stupefiantele, în ceea ce privește adăugarea a trei substanțe pe lista de substanțe din tabelul I anexat la Convenția Organizației Națiunilor Unite împotriva traficului ilicit de stupefiante și substanțe psihotrope

9.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 79/36
               
            
         DECIZIA (UE) 2022/393 A CONSILIULUI
         din 3 martie 2022
         privind poziția care urmează să fie adoptată, în numele Uniunii Europene, în cadrul celei de a 65-a sesiuni a Comisiei privind stupefiantele, în ceea ce privește adăugarea a trei substanțe pe lista de substanțe din tabelul I anexat la Convenția Organizației Națiunilor Unite împotriva traficului ilicit de stupefiante și substanțe psihotrope
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția Organizației Națiunilor Unite împotriva traficului ilicit de stupefiante și substanțe psihotrope din 1988 (denumită în continuare „convenția”) a fost încheiată de către Uniune prin intermediul Deciziei 90/611/CEE a Consiliului (1) și a intrat în vigoare la 11 noiembrie 1990.
                  
               
                     (2)
                  
                  
                     În temeiul articolului 12 alineatele (2)-(7) din convenție, în tabelele anexate la convenție în care sunt enumerați precursorii de droguri pot fi adăugate substanțe.
                  
               
                     (3)
                  
                  
                     În cadrul celei de a 65-a sesiuni care va avea loc la Viena în perioada 14-18 martie 2022, Comisia privind stupefiantele urmează să adopte o decizie privind adăugarea a trei substanțe în tabelul I anexat la convenție.
                  
               
                     (4)
                  
                  
                     În conformitate cu evaluarea efectuată de Organismul Internațional de Control al Stupefiantelor, trei substanțe, și anume 4-AP, 1-boc-4-AP și norfentanil, care sunt folosite frecvent la fabricarea ilicită a fentanilului și sunt foarte potrivite pentru fabricarea ilicită de fentanil și anumiți analogi ai fentanilului care sunt opioide sintetice foarte puternice. Există dovezi potrivit cărora volumul și amploarea producției ilicite de fentanil și analogi de fentanil generează probleme grave de sănătate publică și probleme sociale grave. Prin urmare este justificată plasarea 4-AP, 1-boc-4-AP și norfentanil sub control internațional.
                  
               
                     (5)
                  
                  
                     La 2 februarie 2022, Organismul Internațional de Control al Stupefiantelor a recomandat Comisiei privind stupefiantele să adauge substanțele 4-AP, 1-boc-4-AP și norfentanil în tabelul I anexat la convenție.
                  
               
                     (6)
                  
                  
                     Fentanilul și analogii de fentanil fabricați ilegal au cauzat probleme sociale și de sănătate publică semnificative în anumite state membre.
                  
               
                     (7)
                  
                  
                     Decizia privind adăugarea de substanțe în tabelul I anexat la convenție intră în sfera de competență exclusivă a Uniunii. Uniunea are statut de observator în Comisia privind stupefiantele, însă 12 state membre ale Uniunii sunt membri cu drept de vot în respectiva comisie.
                  
               
                     (8)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comisiei privind stupefiantele, întrucât decizia respectivei comisii va fi obligatorie pentru Uniune și va avea vocația de a influența în mod decisiv conținutul dreptului Uniunii, și anume Regulamentul (CE) nr. 273/2004 al Parlamentului European și al Consiliului (2) și Regulamentul (CE) nr. 111/2005 al Consiliului (3).
                  
               
                     (9)
                  
                  
                     Poziția Uniunii ar trebui să fie exprimată de statele membre ale Uniunii care sunt membre ale Comisiei privind stupefiantele, acționând împreună în interesul Uniunii.
                  
               
                     (10)
                  
                  
                     Poziția care urmează să fie adoptată în numele Uniunii în cadrul Comisiei privind stupefiantele ar trebui să fie favorabilă adăugării substanțelor 4-AP, 1-boc-4-AP și norfentanil în tabelul I anexat la convenție,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a 65-a sesiuni a Comisiei privind stupefiantele, care va avea loc în perioada 14-18 martie 2022, este de a adăuga următoarele substanțe în tabelul I anexat la convenție:
            
                        (a)
                     
                     
                        4-AP;
                     
                  
                        (b)
                     
                     
                        boc-4-AP; și
                     
                  
                        (c)
                     
                     
                        norfentanil.
                     
                  
         
            Articolul 2
            Poziția prevăzută la articolul 1 este exprimată de statele membre ale Uniunii care sunt membre ale Comisiei privind stupefiantele, acționând împreună în interesul Uniunii.
         
         
            Articolul 3
            Prezenta decizie intră in vigoare la data adoptării.
         
         
            Adoptată la Bruxelles, 3 martie 2022.
            
               
                  Pentru Consiliu
               
               
                  Președintele
               
               G. DARMANIN
            
         
         
            (1)  Decizia 90/611/CEE a Consiliului din 22 octombrie 1990 privind încheierea în numele Comunității Economice Europene a Convenției Organizației Națiunilor Unite împotriva traficului ilicit de stupefiante și substanțe psihotrope (JO L 326, 24.11.1990, p. 56).
         
            (2)  Regulamentul (CE) nr. 273/2004 al Parlamentului European și al Consiliului din 11 februarie 2004 privind precursorii drogurilor (JO L 47, 18.2.2004, p. 1).
         
            (3)  Regulamentul (CE) nr. 111/2005 al Consiliului din 22 decembrie 2004 de stabilire a normelor de monitorizare a comerțului cu precursori de droguri între Uniune și țările terțe (JO L 22, 26.1.2005, p. 1).